text: Naturen er en krudttønde
  22 april 2011 kl. 12.49
  RØMØ. Netop nu er naturen knastør, og det får brandvæsenet i Tønder til at advare om risikoen for brande, der lynhurtigt kan brede sig til sommerhusområderne.
  TV SYD har i dag været rundt på Rømø tur med beredskabsinspektør Kenneth Achner fra Tønder Brandvæsen. 
  - Overordnet kan man sige, at det gælder om at bruge sin sunde fornuft. Men jeg er da ærlig talt selv lidt overrasket, hvor tør lyngen faktisk er på sådan en varm dag som i dag, siger Kenneth Achner.
  
  Sol og vind
  Han forklarer, at når dnaturen er så tør her det sene forår, så skyldes det, at planterne endnu ikke har nået at suge så meget væde til sig efter den lange vinter.
  Derfor er der mange steder mere tørt lige nu end i højsommeren.
  - Der skal ikke meget til, før man kan risikere, at et stort område går op i flammer. Specielt ikke på sådan en varm dag som i dag med sol og vind, advarer beredskabsinspektøren.
  For et år siden blev Rømø hærget af en større plantage-brand, der var så voldsom, at øens frivillige brandfolk måtte have hjælp fra Flyvevåbnets store slukningskøretøjer til at slukke ilden. 
  To sommerhuse nedbrændte.
  